Joshua na die Reën stel nuwe CD by Affies bekend | Netwerk24
Joshua na die Reën stel nuwe CD by Affies bekend
Deur Marthinus Koekemoer 10 April 2019 05:00
Joshua na die Reën se nuwe album Someraande word Vrydag by die Afrikaanse Hoër Seunskool bekend gestel. Hy was onlangs in Pretoria waar hy geswot het en het 'n paar van Metro-Beeld-Noord se vrae beantwoord.
Joshua na die Reën se nuwe album word Vrydag by die Afrikaanse Hoër Seunskool uitgereik.
Waar woon jy deesdae?
Ek woon op 'n plaas naby Walkerville waar ek en my broers grootgeword het.
Wat is jou konneksie met Pretoria?
Ek het BTech in Jazz by die Tshwane Universiteit van Tegnologie geswot.
Hoe sal jy jou musiek aan die oningeligte beskryf?
Ek skryf gewoonlik uit persoonlike ervarings wat ek met beelde uit die natuur probeer inkleur. Daarna probeer ek my bes om note by te sit wat die reis voltooi. My musiek kan as "stadium rock" beskryf word. Dit wissel van diep en sielvol tot R&B, rock, jazz en blues. My nuwe album sluit ook elemente van popmusiek in.
Hoe het jy jou begin in die musiekbedryf gemaak?
My pa het een aand in Oktober 2012 gesê dis hoog tyd dat ek my eie album maak. Tot in daardie stadium het ek net ander mense op klavier begelei. My pa se woorde het daartoe gelei dat ek "Lig op die horison" skryf. Ek het stelselmatig my eie liedjies bymekaar gemaak en my broer Pierre het my geweldig baie gehelp om die besigheidskant van die bedryf aan te pak.
Indien jy vir net een van jou liedjies onthou word, watter een sal dit wees en hoekom?
"Suiderkruis". Dit het gekom van 'n plek waar ek besef het ek hoef nie alles in die lewe te verstaan nie. So ook kon ek God vir sy misterie, wat Hy in ons is en wat ons in Hom is, waardeer.
Is daar 'n spesifieke plek waar jy opgetree het wat vir jou 'n besonderse ondervinding was?
Die Karoo Stilfees was beslis 'n hoogtepunt. Verbeel jouself in 'n populierwoud wanneer die wind saam met jou sing deur die laatmiddagson-patrone van die blare. Ek was totaal en al meegevoer.
Gee 'n kort beskrywing van jou nuwe album.
Die album is gebaseer op die titelsnit wat ek vir my ouboet Pierre de Villiers geskryf het. Vandat ek kan onthou, was sy hoop vir die wêreld dat almal genoeg sal hê om van te leef, dat daar vrede sal wees en dat mense hul volle potensiaal sal ontdek.
Vrydag se konsert begin om 18:45. Kaartjies kos van R135 tot R150 en is op quicket.co.za beskikbaar.